Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2021/C 193/07)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“Marrone di Castel del Rio”

ES Nr.: PGI-IT-1523-AM01 — 2020. gada 22. janvārī

ACVN ( ) AĢIN (X)

1. Pieteikuma iesniedzēja grupa un tās likumīgās intereses

Consorzio Castanicoltori di Castel del Rio (Castel del Rio Kastaņu audzētāju apvienība)

Adrese Castel del Rio pašvaldībā:

Via Montanara 1, 40022 Castel del Rio, Bologna

Castel del Rio Kastaņu audzētāju apvienībai ir tiesības iesniegt grozījuma pieteikumu saskaņā ar Lauksaimniecības, pārtikas un mežsaimniecības politikas ministrijas 2013. gada 14. oktobra Dekrēta Nr. 12511 13. panta 1. punktu.

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☒ Ģeogrāfiskais apgabals

☒ Izcelsmes apliecinājums

☒ Ražošanas metode

☒ Saikne

☒ Marķējums

☒ Cits (kontrole)

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

4. Grozījums vai grozījumi

Produkta apraksts

Pašreizējās produkta specifikācijas 6. punktu:

Laižot “Marrone di Castel del Rio” tirgū, tiem ir jāatbilst šādām īpašībām:

— vienā apvalkā (vai ārējā mizā) nekad nav vairāk kā trīs kastaņi;

— vidēja līdz liela izmēra (parasti ne vairāk kā 90 kastaņi/kg);

— pārsvarā ovālas formas, maz izteiktu knābīti ar pūciņu, kas nosaka atlikušās zieda daļas stilu (“kušķītis”) ar šai šķirnei raksturīgām pūciņām, parasti viena puse ir plakana, otra — pilnībā izliekta, ar izteiktas četrstūra formas zīmīti (sēklas nabiņu), kura ir neliela izmēra, tādējādi nesniedzas pāri kastaņa malām, un parasti līdzena;

— plāna, sarkanbrūna miziņa ar 25–30 tumšākām, izvirzītām, gareniski izkārtotām svītrām; tā viegli atdalās no plēvītes, kura ir tumšā smilškrāsā un parasti neiestiepjas kodola galvenajās rievās;

— kodols — parasti viens katrā kastanī — ar kraukšķīgu, baltu mīkstumu, kam piemīt patīkama, salda garša, tā virsma ir gandrīz pilnībā gluda.

groza un apvieno ar 2. punktu, izsakot šādā reakcijā:

Aizsargātas ģeogrāfiskās izcelsmes norādes “Marrone di Castel del Rio” kastaņi tiek iegūti no kastaņu audzēm, kurās audzē Castanea sativa Mill. sugas — Eiropas jeb saldās kastaņas — trīs biotipus, kas Itālijā oficiāli pazīstami ar šķirnes nosaukumiem “Marrone domestico” (mājas kastaņa), “Marrone nostrano” (vietējā kastaņa) un “Marrone di S. Michele” (Sv. Miķeļa kastaņa).

“Marrone domestico” ir vienīgais biotips, kuru var izmantot jaunās plantācijās.

“Marrone di Castel del Rio” kastaņiem ir jāatbilst šādām īpašībām:

a) kastaņi, kuri paredzēti tiešai lietošanai uzturā: — vienā apvalkā (vai ārējā mizā) nekad nav vairāk kā trīs kastaņi; — vidēja līdz liela izmēra (ne vairāk kā 110 kastaņi/kg); — pārsvarā ovālas formas, maz izteiktu knābīti ar pūciņu, kas nosaka atlikušās zieda daļas stilu (“kušķītis”) ar šai šķirnei raksturīgām pūciņām, parasti viena puse ir plakana, otra — pilnībā izliekta, ar izteiktas četrstūra formas zīmīti (sēklas nabiņu), kura ir neliela izmēra, tādējādi nesniedzas pāri kastaņa malām, un parasti līdzena; — plāna, sarkanbrūna miziņa ar 25–30 tumšākām, izvirzītām, gareniski izkārtotām svītrām; tā viegli atdalās no plēvītes, kura ir tumšā smilškrāsā un parasti neiestiepjas kodola galvenajās rievās; — kodols — parasti viens katrā kastanī — ar kraukšķīgu, baltu mīkstumu, kam piemīt patīkama, salda garša, tā virsma ir gandrīz pilnībā gluda;

b) kastaņiem, kurus paredzēts izmantot par sastāvdaļu saliktos, gatavos vai pārstrādātos produktos, ir jānodrošina tādas pašas tirdzniecībai nepieciešamās īpašības kā kastaņiem, kuri paredzēti tiešai lietošanai uzturā, pieļaujot šādus izņēmumus: — to skaits drīkst pārsniegt 110 kastaņus/kg; — to miziņai nav jābūt veselai.

Ir veiktas šādas izmaiņas:

— Produkta īpašību apraksts, kas pašlaik ietverts 6. punktā, ir apvienots ar 2. punktu.

— Vārdi “laižot (..) tirgū” ir svītroti, jo šī informācija vairs nav atbilstoša; kastaņi pašlaik tiek iedalīti divās kategorijās atkarībā no to paredzētā lietojuma: a) pārdošanai tiešā veidā patērētājiem; un b) izmantošanai par sastāvdaļu saliktos, gatavos vai pārstrādātos produktos.

— Kastaņu, kurus paredzēts pārdot tiešā veidā patērētājiem, apraksts ir uzlabots, svītrojot vārdu “parasti”, lai atsauce uz kastaņu skaitu kilogramā būtu objektīva un to nevarētu interpretēt pēc saviem ieskatiem. Turklāt, ir palielināts kastaņu skaits vienā kilogramā — 110; tas ir skaidrojams ar faktu, ka saistībā ar vidējās temperatūras palielināšanos, kā arī izmaiņām nokrišņu daudzumā un sadalījumā pēdējos gados ir ievērojami samazinājies produkta izmērs. Kastaņi, kas neatbilst produkta specifikācijā noteiktajām izmēra prasībām, pašlaik netiek izmantoti, neraugoties uz to, ka patērētāji tos nevērtē zemāk kā kastaņus, kuri atbilst AĢIN “Marrone di Castel del Rio” noteiktajam izmēram, un ka tiem (neskatoties uz izmēru) piemīt tādas pašas īpašības.

— Pārstrādei paredzēto kastaņu īpašības ir aprakstītas papildus izveidotā punktā: b) kastaņus, kurus paredzēts izmantot par sastāvdaļu saliktos, gatavos vai pārstrādātos produktos. Šīs īpašības ir tādas pašas kā kastaņiem, kas paredzēti tiešai lietošanai uzturā, pieļaujot šādus izņēmumus: — atļauts izmantot arī kastaņus, kuri ir mazāki par minimālo izmēru, kas noteikts attiecībā uz kastaņu kategoriju tiešai lietošanai uzturā (lai gan to maksimālais skaits nedrīkst pārsniegt 110 kastaņus/kg), jo kastaņu izmērs redzami vai būtiski neietekmē to atbilstību pārstrādei (tas ir tikai estētisks aspekts, kas, ņemot vērā produkta paredzēto lietojumu, nemazina tā vērtību), — to miziņai “nav jābūt veselai”, jo bojāta miziņa — produkta daļa, kas faktiski netiek izmantota, — nemazina kastaņu piemērotību pārstrādei.

Grozītais teksts ir iekļauts vienotā dokumenta 3.2. punktā.

Ģeogrāfiskais apgabals

3. punktā veic šādas izmaiņas:

a) ir izlabota pareizrakstības kļūda attiecībā uz vietas nosaukumu Tossignano, kas kļūdaini bija norādīts kā Tassignano. Grozītais teksts ir iekļauts vienotā dokumenta 4. punktā;

b) lai sagrupētu noteikumus attiecībā uz vietu, kur tiek veikti dažādi procesa posmi, no 4. punkta uz 3. punktu ir pārcelts šāds fragments, padarot tekstu vieglāk saprotamu, taču nemainot tā saturu:

Produkta atlasīšana, šķirošana pēc izmēra un mērcēšana — atkarībā no vietējām tradīcijām — aukstā un/vai karstā ūdenī ir jāveic šādu pašvaldību teritorijā: Castel del Rio, Fontanelice, Casalfiumanese un Borgo Tossignano. Tomēr, ņemot vērā vietējās iedibinātās tradīcijas, šos procesus var veikt arī visā Imola pašvaldības teritorijā.

Izcelsmes apliecinājums

Produkta specifikācijas 5. punktu:

Par 4. punktā noteikto tehnisko nosacījumu izpildes pārbaudi atbildīgas ir Emīlijas-Romanjas reģionālās iestādes.

Emīlijas-Romanjas reģionālo iestāžu tehniskajām struktūrām ir, veicot nepieciešamās pārbaudes, jāpārliecinās, ka kastaņu audzes atbilst prasībām, īpaši attiecībā uz konkrēto apgabalu, izskatot zemes reģistra dokumentus, pārliecinoties par konkrēto audzēto šķirni un kastaņu audzēšanā izmantoto koku skaitu, kā arī aplūkojot visu pārējo noderīgo informāciju, lai nodrošinātu aizsargātās ģeogrāfiskās izcelsmes norādes “Marrone di Castel del Rio” atbilstošu izmantošanu.

Kastaņu audzes, kas ir piemērotas “Marrone di Castel del Rio” audzēšanai, ir jāiekļauj īpašā reģistrā, kuru uztur, atjaunina un publicē Boloņas Tirdzniecības, rūpniecības, amatniecības un lauksaimniecības kamera.

Šā reģistra kopija ir jāuzglabā visās attiecīgā ražošanas apgabalā ietverto pašvaldību iestādēs.

aizstāj ar šādu tekstu:

Visus ražošanas posmus uzrauga, katrā posmā dokumentējot izejvielas un gatavo produkciju. Šāda uzraudzība, kā arī kontroles iestādes pārvaldītie īpašie reģistri, kas ietver zemes reģistra dokumentus attiecībā uz zemes gabaliem, kuros tiek audzēts šis produkts un kuros atrodas ražošanas un iepakošanas uzņēmumi, un paziņojumi pārbaudes struktūrai par saražoto produkcijas apjomu nodrošina produkta izsekojamību.

Visas attiecīgajos reģistros iekļautās fiziskās un juridiskās personas pārbauda kontroles iestāde saskaņā ar spēkā esošajiem tiesību aktiem, produkta specifikāciju un attiecīgo pārbaužu plānu.

Šis punkts ir saskaņots ar Regulu (ES) Nr. 1151/2012. Pārbaudes attiecībā uz atbilstību produkta specifikācijai patiesībā neveic reģionālās iestādes, bet gan ministrijas nozīmēta kontroles iestāde.

Ražošanas metode

Specifikācijas 4. punktā teikumu:

Audzēšanas procesā ir aizliegts izmantot jebkādas augu ražas uzlabošanas metodes, tostarp sintētiskos mēslošanas līdzekļus un augu aizsardzības produktus.

izsaka šādā redakcijā:

Audzēšanas procesā ir aizliegts izmantot sintētiskos mēslošanas līdzekļus un augu aizsardzības produktus.

Lai nodrošinātu, ka noteikums par aizliegtajām audzēšanas metodēm ir objektīvs, ir svītrota vispārējā atsauce uz “augu ražas uzlabošanas metodēm”, jo šos vārdus var dažādi interpretēt. Ir pietiekami skaidri saprotams, kas ir aizliegtās metodes, norādot, ka nav atļauts “audzēšanas procesā (..) izmantot sintētiskos mēslošanas līdzekļus un augu aizsardzības produktus”.

Specifikācijas 4. punktā teikumu:

Maksimālā pieļaujamā “Marrone di Castel del Rio” raža ir 1,5 tonnas kastaņu no hektāra.

izsaka šādā redakcijā:

Maksimālā pieļaujamā “Marrone di Castel del Rio” raža ir 2,5 tonnas kastaņu no hektāra.

Ir izmainīta informācija attiecībā uz maksimālo ražas apjomu, palielinot to no 1,5 t/ha līdz 2,5 t/ha, jo:

— pašlaik noteiktā robežvērtība ir atbilstoša kokiem, kas atrodas ražošanas apgabala augstākajās teritorijās, taču ir atzīts, ka tā ir pārāk zema kokiem, kuri iestādīti zemākās teritorijās un bauda labvēlīgākus vides un klimatiskos apstākļus, un tādējādi spēj nodrošināt lielāku ražu (ja ne katru gadu, tad vismaz lielas ražas gados);

— attiecībā uz pašreizējo robežvērtību nav ņemti vērā pozitīvie rezultāti, kas panākti, atveseļojot un apkopjot kastaņu audzes, kuru potenciāls iepriekš netika pilnībā izmantots;

— arī grozījums 2. punktā un tādējādi nodrošinātā iespēja pašlaik neatļautās (tieši tādēļ, ka kastaņu izmērs neatbilst minimālā izmēra prasībai) produkta partijas iekļaut piegādes ķēdē nosaka, ka informācija šajā punktā ir jāatjaunina, ņemot vērā jaunos apjomus, kas papildinās piegādes ķēdi un līdz ar to palielinās ražas apjomu.

4. punktā ir svītrots šāds teikums:

Šās robežvērtības ietvaros, ņemot vērā ar audzēšanu saistītās sezonālās tendences un vides apstākļus, Emīlijas-Romanjas reģionālās iestādes, konsultējoties ar nozares profesionālajām organizācijām, iestādēm un institūtiem, katru gadu nosaka “Marrone di Castel del Rio” vidējo ražas apjomu, kā arī datumu, kurā uzsākama kastaņu ražas novākšana.

Ar šo grozījumu tiek svītrots noteikums, kas nebūtu jāiekļauj produkta specifikācijā.

Saikne

Saiknes aprakstā ir veiktas tikai redakcionālas izmaiņas, uzlabojot un papildinot to ar konkrētām atsaucēm, kuras apliecina produkta pašreizējo reputāciju, taču nemainot paša saiknes apraksta saturu. Ar šīm izmaiņām vienotā dokumenta 5. punktam, kas citādi paliek nemainīgs, pievieno šādu fragmentu:

“Marrone di Castel del Rio” labo reputāciju, kas pakāpeniski nostiprinājusies dažu pēdējo 20. gs. un 21. gs. desmitgažu laikā, apliecina tas, cik bieži produkts tiek pieminēts dažādās publikācijās par ēdiena un vīna garšu atklāšanas maršrutiem, kas tiek izstrādāti ražošanas apgabalos. Piemēram, var atrast informāciju, ka “Castel del Rio ir izslavēta ar tās vārdā nosauktajiem kastaņiem, kurus godina, katru gadu oktobrī organizējot festivālu” (teksta citāts no apvienības Strada dei Vini e dei Sapori — Colli d’Imola (Vīna un garšu maršruts — Colli d’Imola) publicētajām skrejlapām); šajā festivālā produkts tiek cildināts kā pilsētas “dārgums” (teksta citāts no Emīlijas-Romanjas Lauksaimniecības departamenta Produktu popularizēšanas dienesta 2008. gadā publicētā apraksta Sapori e valori — Emilia Romagna (Garšas un vērtības — Emīlija-Romanja)). Kastaņi tiek dēvēti arī par “delikatesi”, kas “uzplaukusi ideālajā vidē, ko nodrošina Castel del Rio” (citāts no brošūras I sapori dell’Emilia Romagna si esaltano in autunno (Emīlijas-Romanjas raksturīgās garšas ienākas rudenī)). Saskaņā ar citu publikāciju “kastaņu ražas noslēgumu Castel del Rio katru gadu atzīmē ar tradicionālo kastaņu tirgu, izstādēm, tehniskajām konferencēm, lekcijām un ekskursijām, kas tiek organizētas pa izglītojošo “kastaņu taku” un uz kastaņu audzēm”. Šajā pašā publikācijā ir papildināts, ka “dažādos kulinārijas stendos, kā arī vietējos restorānos un ēdnīcās var nogaršot apgabala tradicionālos ēdienus, kas pagatavoti no “Marrone di Castel del Rio”” (Qualiguida — Itinerario ristoranti DOP (Kvalitatīvo produktu ceļvedis — ACVN restorānu maršruts), 2011). “Marrone di Castel del Rio” ir ietverti arī “absolūti izcilo garšu maršrutā, kurā iekļauti daudzi tipiskie produkti”; tā apraksts atrodams publikācijā (Agriturismo e dintorni, 2014–2015 (Lauku tūrisma uzņēmumi un to apkārtne, 2014.–2015.), Pārtikas ilgtspējas, agrovides un enerģētikas aģentūra, 2014), kurā uzsvērts arī Castel del Rio kastaņu nozīmīgums, paskaidrojot, ka “izcilākais vietējais produkts ir “Marrone di Castel del Rio”, kuri no plašāk pazīstamajām kastaņu šķirnēm atšķiras ar savu izmēru, kā arī saldāku un izteiksmīgāku garšu (..). Palazzo Alidosi pilī pat atrodas kastaņiem veltīts muzejs (Museo del Castagno). Katru gadu oktobrī tiek rīkots kastaņu festivāls “La Sagra del Marrone”” (Viaggi golosi in Emilia Romagna — Guida ai tesori enogastronomici (Gardie ceļojumi Emīlijas-Romanjas apkārtnē — reģionālo delikatešu ceļvedis), Emīlijas-Romanjas Tūrisma aģentūra, 2010). Muzejs ir pieminēts arī citās publikācijās: “daļā no Palazzo Alidosi pils, kura atrodas Castel del Rio — kastaņu pilsētā, ir ierīkots muzejs, kas veltīts augsti novērtētajiem kastaņiem”, tostarp “gardajiem “Marrone di Castel del Rio”” (Musei del Gusto dell’Emilia-Romagna — Un viaggio tra storia, testimonianze e curiosità (Emīlijas-Romanjas gardēžu muzeji — ceļojums vēsturē, iepazīstot vietējās liecības un interesantus faktus), Emīlijas-Romanjas Lauksaimniecības departaments). Tik tiešām ir rakstīts, ka “Castel del Rio apgabala un kastaņu vēsture ir cieši saistīta” (Agricoltura (Lauksaimniecība), 2017. gada jūnija pielikums, Emīlijas-Romanjas Lauksaimniecības, medību un zivsaimniecības departaments, 2017). To apliecina aizraujošs pētījums, saskaņā ar kuru “Itālijā ir saglabājušās un tiek audzētas simtiem kastaņu šķirnes; un pastāv viena, konkrēta šķirņu grupa, kuras pazīstamas ar nosaukumu marroni un kuras viennozīmīgi nodrošina labāko vietējo un Eiropas produkciju; jāpiemin vien (..) “Marrone di Castel del Rio” no Emīlijas-Romanjas provinces” (Il castagneto, risorsa paesaggistica ed economica delle aree rurali (Kastaņu audzes, lauku apvidu ainaviskais un ekonomiskais resurss), GAL Antola & Penna Leader s.r.l., 2001). Visbeidzot, produkts ir minēts nozīmīgākajās vīna un ēdiena enciklopēdijās, ierakstā par marrone atsaucoties uz “Marrone di Castel del Rio” kastaņu reputāciju (Cucina Garzanti kulinārā enciklopēdija no Le Garzantine krājuma, 2010). Dažos ceļvežos ir pat atsevišķi ieraksti par “Marrone di Castel del Rio”, kuros ir aprakstīti šie kastaņi (Dizionario delle cucine regionali italiane (Itālijas reģionālās gastronomijas vārdnīca), Slow Food, 2008) un ir apgalvots, ka tie ir “pazīstami jau kopš seniem laikiem” (La Cucina Italiana — Grande Dizionario Enciclopedico (Itālijas virtuve — Lielā enciklopēdija), Corriere della Sera, 2008).

Marķēšana

1. 8. punktu: “Marrone di Castel del Rio” ir jālaiž tirdzniecībā piemērota auduma maisos un ar piestiprinātu AĢIN logotipu, kas atbilst šās produkta specifikācijas 1. pielikumā ietvertajam logotipam, kurā uz balta fona attēlots Ponte Alidosi tilts zaļā krāsā; maisu noteiktais svars ir 1, 2, 5 vai 10 kg.

izsaka šādā redakcijā:

“Marrone di Castel del Rio”, kas paredzēti tiešai lietošanai uzturā, ir jālaiž tirdzniecībā pārtikai piemērota materiāla iepakojumā, kuram piestiprināts turpmāk tekstā aprakstītais AĢIN logotips; iepakojuma maksimālais svars nedrīkst pārsniegt 10 kg.

Lai precizētu, ka noteikumi par “Marrone di Castel del Rio” laišanu tirdzniecībā attiecas tikai uz kastaņiem, kuri tiek pārdoti tiešā veidā galapatērētājam, ar šo grozījumu tiek pievienoti vārdi “paredzēti tiešai lietošanai uzturā”.

Atsauces uz “maisiem” un “audumu” ir aizstātas ar “iepakojumu” un “materiālu”, lai nodrošinātu iespēju nākotnē izmantot tehnoloģiskos jauninājumus, ar kuriem tiktu ieviesti jauni formāti un materiāli, ko nevarētu apzīmēt ar vārdiem “maisi” vai “audums”, tādējādi ļaujot ražotājiem noformēt produktu modernā un piesaistošā veidā, kas atbilst patērētāju funkcionālajām un estētiskajām prasībām.

Lai šis nosacījums būtu precīzāks, pirms vārda “piemērota” ir pievienots vārds “pārtikai”.

Vārdi “svars ir 1, 2, 5 vai 10 kg” ir aizstāti ar “maksimālais svars nedrīkst pārsniegt 10 kg”, lai: svītrotu prasību, kas paredz produktu pārdot tikai stingri noteikta svara iepakojumā.

Šis ierobežojums ir liedzis ražotājiem nodrošināt vienmēr mainīgās tirgus vajadzības: pēdējos gados ir skaidri redzams pieprasījums pēc iepakojumiem, kuru svars ir mazāks par pašlaik noteikto minimālo svaru (1 kg), un bieži vien pēc tāda svara iepakojuma, kas atrodas starp pašlaik atļautajām kategorijām.

Valodniecisku apsvērumu dēļ vārdi “un ar piestiprinātu” ir aizstāti ar “kuram piestiprināts”.

Formulējums “kas atbilst šās produkta specifikācijas 1. pielikumā ietvertajam logotipam, kurā uz balta fona attēlots Ponte Alidosi tilts zaļā krāsā” ir attiecināms uz attēlu, kurš nav pievienots tekstam un kura grafiskās īpašības nav tajā aprakstītas. Tādēļ šo tekstu aizstāj ar vārdiem “turpmāk tekstā aprakstītais”, norādot uz šajā pašā punktā iekļautā logotipa grafiskā attēlojuma detalizētu analītisko aprakstu.

Grozītais teksts ir iekļauts vienotā dokumenta 3.6. punktā.

Saskaņā ar Regulā (ES) Nr. 1151/2012 noteiktajiem produkta specifikācijas grozīšanas veidiem dzēš šādu noteikumu: Emīlijas-Romanjas reģionālās iestādes var, izdodot rīkojumu, atļaut saskaņā ar starptautiskajiem svaru un mēru standartiem tirgot iepakojumus, kuru svars neatbilst šajā produkta specifikācijā noteiktajam.

Pievieno šādu fragmentu:

“Marrone di Castel del Rio”, kurus paredzēts izmantot par sastāvdaļu saliktos, gatavos vai pārstrādātos produktos, ir jālaiž tirdzniecībā pārtikai piemērota materiāla iepakojumā, kas var būt dažādas (svara) ietilpības, tam piestiprinot turpmāk tekstā aprakstīto AĢIN logotipu.

Šā papildinājuma mērķis ir sniegt konkrētu aprakstu attiecībā uz iepakojumu tādiem kastaņiem, kurus paredzēts izmantot par sastāvdaļu saliktos, gatavos vai pārstrādātos produktos.

Loģisku un praktisku apsvērumu dēļ būtu neatbilstoši un — vēl jo vairāk — nepamatoti šai produkta kategorijai piemērot tādus pašus iepakošanas noteikumus kā kastaņiem, kas paredzēti tiešai lietošanai uzturā. Šis teksts ir iekļauts vienotā dokumenta 3.6. punktā.

Iedaļu:

Uz iepakojuma, izmantojot vienāda lieluma burtus, jānorāda vārdi “Marrone di Castel del Rio” un “Indicazione Geografica Protetta” (aizsargāta ģeogrāfiskās izcelsmes norāde). Uz iepakojuma jānorāda arī šāda informācija:

(uzņēmuma) nosaukums un iepakotāja adrese;

iepakoto kastaņu ražas gads;

izcelsmes vietā fiksētais bruto svars.

izsaka šādā redakcijā:

Uz iepakojuma, izmantojot vienāda lieluma burtus, jānorāda vārdi “Marrone di Castel del Rio” un “Indicazione Geografica Protetta” (aizsargāta ģeogrāfiskās izcelsmes norāde) vai tās akronīms “IGP” (AĢIN), kā arī informācija par (uzņēmuma) nosaukumu un iepakotāja adrese.

Grozījumi ietver šādas izmaiņas:

— ir pievienoti vārdi “vai tās akronīms “IGP””, lai saskaņotu noteikumus ar Regulas (ES) Nr. 1151/2012 12. panta 3. punktu;

— ir svītrota prasība eksportam paredzētajām partijām norādīt iepakoto kastaņu ražas gadu, izcelsmes vietā fiksēto bruto svaru un pievienot norādi “ražots Itālijā”, jo nozarē strādājošajiem uzņēmumiem jau ir jāizpilda gan vispārējie noteikumi attiecībā uz lauksaimniecības produktu marķēšanu, gan noteikumi, kas regulē tieši augļu un dārzeņu marķēšanu (konkrētāk, Regula (ES) Nr. 543/2011).

Grozītais teksts ir iekļauts vienotā dokumenta 3.6. punktā.

Pievieno turpmāk norādīto AĢIN logotipu un tekstu, kurā aprakstītas aizsargātajai ģeogrāfiskās izcelsmes norādei “Marrone di Castel del Rio” piešķirtā logotipa grafiskās īpašības:

AĢIN “Marrone di Castel del Rio” logotips (redzams turpmāk tekstā) ir attēlots taisnstūra formā (horizontāli) ar izmēra attiecību 1:2 (īsā mala attiecībā pret garo malu), to aptver ZAĻŠ (100 % ciāns, 0 % fuksīns, 70 % dzeltens, 0 % melns) rāmis ar noapaļotiem stūriem uz BALTA fona. Šajā rāmī ietverts stilizēts simboliskā Ponte Alidosi tilta attēlojums ZAĻĀ krāsā (100 % ciāns, 0 % fuksīns, 70 % dzeltens, 0 % melns) un vārdi “MARRONE DI CASTEL DEL RIO” (Agenda treknajā burtrakstā, ar lielajiem burtiem, rakstzīmju retinājums +10, horizontālais mērogs 98 % un biezums 0,25 pt.) ZAĻĀ krāsā (100 % ciāns, 0 % fuksīns, 70 % dzeltens, 0 % melns), kas izkārtoti uz tilta attēla, tieši zem augšējās līnijas, izliecoties tiltam raksturīgajā “kuprainajā” kontūrā. Zem līnijas, kas attēlo tilta arku, vidū redzams stilizēts kastaņa attēlojums BRŪNĀ krāsā (1 % ciāns, 69 % fuksīns, 100 % dzeltens, 43 % melns), zem kura novilkta ZAĻAS krāsas (100 % ciāns, 0 % fuksīns, 70 % dzeltens, 0 % melns) līnija, kas abos galos ir nedaudz izliekta, attēlojot cauri plūstošo upi. Zem šīs līnijas, centrā, paralēli taisnstūra apakšdaļai ir norādīti vārdi “Indicazione Geografica Protetta” (aizsargāta ģeogrāfiskās izcelsmes norāde) (Leelawadee Regular burtrakstā, ar lielajiem sākumburtiem “I”, “G” un “P”, rakstzīmju retinājums +20, biezums 0,25 pt.) BRŪNĀ krāsā (1 % ciāns, 69 % fuksīns, 100 % dzeltens, 43 % melns). Logotipa proporcijas var pielāgot atbilstoši dažādām lietošanas vajadzībām.

Cits

Kontrole

Visu 7. punkta tekstu:

Atbilstību produkta specifikācijai pārbauda Lauksaimniecības, pārtikas un mežsaimniecības resursu ministrija. Tā var ar ministra izdotu lēmumu uzticēt “Marrone di Castel del Rio” audzēšanas un tirdzniecības uzraudzības uzdevumu brīvprātīgai ražotāju apvienībai: a) kuras locekļu sastāvu veido vismaz 40 % šās nozares uzņēmumu, kas nodrošina vismaz 51 % no “Marrone di Castel del Rio” kopējās produkcijas; b) kuras darbību reglamentē statūti, kas nodrošina iespēju visiem ražotājiem (individuāli vai kā grupai), kā arī rūpnieciskajiem uzņēmumiem, kuri pārstrādā produktu, bez diskriminācijas un ar vienlīdzīgām tiesībām pievienoties apvienībai; c) kura ar savu struktūru, kā arī pieejamajiem finanšu līdzekļiem garantē efektīvu un objektīvu tai uzticēto uzdevumu veikšanu.

Pieteikumus “Marrone di Castel del Rio” audzēšanas un tirdzniecības uzraudzības uzdevumam, kurus vispirms publicē Emīlijas-Romanjas reģiona oficiālajā vēstnesī, apvienības likumīgais pārstāvis iesniedz Lauksaimniecības, pārtikas un mežsaimniecības resursu ministrijas Valsts lauksaimniecības un pārtikas rūpniecības politikas ģenerāldirektorātam, pievienojot šādus dokumentus, kas apliecina a), b) un c) punktā minēto nosacījumu izpildi: — locekļu saraksts, kuram pievienoti Boloņas Tirdzniecības, rūpniecības, amatniecības un lauksaimniecības kameras izdoti sertifikāti, kas apliecina a) punktā minētos nosacījumus; — apvienības statūtu un noteikumu apliecinātas kopijas; — ziņojums par apvienības tehnisko un administratīvo organizāciju un finanšu līdzekļiem, kas pieejami pārbaužu veikšanai. — Apvienībai tiek uzticēts uzdevums nodrošināt aizsargātās ģeogrāfiskās izcelsmes norādes “Marrone di Castel del Rio” atbilstošu izmantošanu, kā arī pārbaudīt, vai produkta iepakošanas posmā saskaņā ar produkta specifikāciju tam ir piestiprināts logotips. Apvienību, kurai uzticēts šis uzdevums, uzrauga Lauksaimniecības, pārtikas un mežsaimniecības resursu ministrija, kas var pēc savas iniciatīvas šo atļauju atsaukt. Atļauja ir jāatsauc, ja darbs tiek veikts nepilnvērtīgi vai neregulāri, tādējādi negatīvi ietekmējot piešķirtā uzdevuma izpildi. Apvienības locekļi, kuri ir pilnvaroti veikt pārbaudes, ir tiesīgi izmeklēt noziedzīgus nodarījumus. Jebkādas izmaiņas apvienības statūtos ir iepriekš jāapstiprina Lauksaimniecības, pārtikas un mežsaimniecības resursu ministrijai.

aizstāj ar šādu tekstu:

Pārbaudes attiecībā uz produkta atbilstību specifikācijai veic saskaņā ar Regulas (ES) Nr. 1151/2012 37. pantu. Kontroles iestāde, kurai uzticēts šis uzdevums, ir Checkfruit s.r.l.; tās juridiskā adrese: Via dei Mille 24, 40121 Bologna; Tel. +39 0516494836; info@checkfruit.it, checkfruit-do@pec.it.

Ar šo grozījumu produkta specifikācijā ir svītroti tie noteikumi par aizsardzības apvienību darbību, kas nav paredzēti Regulas (ES) Nr. 1151/2012 7. pantā. Jaunais formulējums ir saskaņots ar minētās regulas 7. panta g) punktu.

9. punktu:

7. punktā minētās aizsardzības apvienības, kurai uzticēts uzdevums pārraudzīt aizsargātās ģeogrāfiskās izcelsmes norādes “Marrone di Castel del Rio” atbilstošu izmantošanu, atbildībā ietilpst arī pārbaudīt, vai produkta iepakošanas posmā saskaņā ar produkta specifikāciju tam ir piestiprināts ģeogrāfiskās izcelsmes norādes logotips, kā aprakstīts 1. pielikumā.

svītro, jo tā saturs nav uzskatāms par būtisku attiecībā uz produkta specifikāciju, kā to nosaka pašreizējie tiesību akti.

10. punktu:

Nosaukuma “Marrone di Castel del Rio” izmantošana produkcijai, kura neatbilst šajā produkta specifikācijā paredzētajiem nosacījumiem un prasībām, vai šāda produkta tirgošana vai izmantošana pārstrādē tiks sodīta saskaņā ar spēkā esošajiem tiesību aktiem, kas piemērojami attiecībā uz krāpšanu un viltošanu.

svītro, jo tā saturs nav uzskatāms par būtisku attiecībā uz produkta specifikāciju, kā to nosaka pašreizējie tiesību akti.

VIENOTS DOKUMENTS

“MARRONE DI CASTEL DEL RIO”

ES Nr.: PGI-IT-1523-AM01 — 2020. gada 22. janvārī

ACVN ( ) AĢIN (X)

1. Nosaukums

“Marrone di Castel del Rio”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība.

3.2. Apraksts par produktu, uz kuru attiecas 1. punktā minētais nosaukums

“Marrone di Castel del Rio” tiek iegūti no kastaņu audzēm, kurās audzē Castanea sativa Mill. sugas — Eiropas jeb saldās kastaņas — trīs biotipus, kas Itālijā oficiāli pazīstami ar šķirnes nosaukumiem “Marrone domestico” (mājas kastaņa), “Marrone nostrano” (vietējā kastaņa) un “Marrone di S. Michele” (Sv. Miķeļa kastaņa). “Marrone domestico” ir vienīgais biotips, kuru var izmantot jaunās plantācijās.

“Marrone di Castel del Rio”, kas paredzēti tiešai lietošanai uzturā, ir raksturīgas šādas īpašības:

— vienā apvalkā (vai ārējā mizā) nekad nav vairāk kā trīs kastaņi;

— vidēja līdz liela izmēra (ne vairāk kā 110 kastaņi/kg);

— pārsvarā ovālas formas, maz izteiktu knābīti ar pūciņu, kas nosaka atlikušās zieda daļas stilu (“kušķītis”) ar šai šķirnei raksturīgām pūciņām, parasti viena puse ir plakana, otra — pilnībā izliekta, ar izteiktas četrstūra formas zīmīti (sēklas nabiņu), kura ir neliela izmēra, tādējādi nesniedzas pāri kastaņa malām, un parasti līdzena;

— plāna, sarkanbrūna miziņa ar 25–30 tumšākām, izvirzītām, gareniski izkārtotām svītrām; tā viegli atdalās no plēvītes, kura ir tumšā smilškrāsā un parasti neiestiepjas kodola galvenajās rievās;

— kodols — parasti viens katrā kastanī — ar kraukšķīgu, baltu mīkstumu, kam piemīt patīkama, salda garša, tā virsma ir gandrīz pilnībā gluda.

“Marrone di Castel del Rio”, kurus paredzēts izmantot par sastāvdaļu saliktos, gatavos vai pārstrādātos produktos, ir jānodrošina tādas pašas tirdzniecībai nepieciešamās īpašības kā kastaņiem, kuri paredzēti tiešai lietošanai uzturā, pieļaujot šādus izņēmumus:

— to skaits drīkst pārsniegt 110 kastaņus/kg;

— to miziņai nav jābūt veselai.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

“Marrone di Castel del Rio” tiek audzēti 4. punktā noteiktajos apgabalos.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Produkta atlasīšana, šķirošana pēc izmēra un mērcēšana — atkarībā no vietējām tradīcijām — aukstā un/vai karstā ūdenī ir jāveic šādu pašvaldību teritorijā: Castel del Rio, Fontanelice, Casalfiumanese un Borgo Tossignano. Tomēr, ņemot vērā vietējās iedibinātās tradīcijas, šos procesus var veikt arī visā Imola pašvaldības teritorijā.

3.6. Ar reģistrēto nosaukumu apzīmētā produkta marķēšanas īpašie noteikumi

Aizsargātajai ģeogrāfiskās izcelsmes norādei “Marrone di Castel del Rio” nedrīkst pievienot nekādus papildu raksturlielumus vai apzīmējumus. Tas attiecas arī uz tādiem īpašības vārdiem kā extra (augstākā labuma), fine (izcils), selezionato (izlases), superiore (augstvērtīgs) un līdzīgām aprakstošām īpašībām.

Ir atļauts izmantot norādes, kurās izmantotas atsauces uz nosaukumiem, uzņēmumu nosaukumiem vai zīmoliem, ja vien tās nav ar cildinošu nozīmi vai tādas, kas var maldināt pircēju.

“Marrone di Castel del Rio”, kas paredzēti tiešai lietošanai uzturā, ir jālaiž tirdzniecībā pārtikai piemērota materiāla iepakojumā, kuram piestiprināts turpmāk tekstā aprakstītais AĢIN logotips; iepakojuma maksimālais svars nedrīkst pārsniegt 10 kg. Iepakojums ir jānoslēdz tā, lai saturu nevarētu izņemt, nepārraujot aizdari.

“Marrone di Castel del Rio”, kurus paredzēts izmantot par sastāvdaļu saliktos, gatavos vai pārstrādātos produktos, ir jālaiž tirdzniecībā pārtikai piemērota materiāla iepakojumā, kuram piestiprināts turpmāk tekstā aprakstītais AĢIN logotips.

Ja produktu paredzēts laist tirgū, kurā tiek izmantota angļu mērvienību sistēma, uz tā iepakojuma var norādīt informāciju šajās mērvienībās.

Uz iepakojuma, izmantojot vienāda lieluma burtus, jānorāda vārdi “Marrone di Castel del Rio” un “Indicazione Geografica Protetta” (aizsargāta ģeogrāfiskās izcelsmes norāde) vai tās akronīms “IGP” (AĢIN), kā arī informācija par (uzņēmuma) nosaukumu un iepakotāja adrese.

4. Ģeogrāfiskā apgabala īsa definīcija

“Marrone di Castel del Rio” ražošanas apgabals ietver visu vai daļu no šādu pašvaldību teritorijas Boloņas provincē: Castel del Rio, Fontanelice, Casal Fiumanese un Borgo Tossignano. Šā apgabala robežas nosaka šādi:

— visa Castel de Rio pašvaldības teritorija, kas atrodas Sillaro kalnu upes labajā pusē;

— visa Fontanelice pašvaldības teritorija;

— daļa no Casalfiumanese pašvaldības teritorijas, kas iestiepjas starp Fontanelice un Castel del Rio pašvaldībām, rietumu robežai sekojot Sillaro upes plūdumam no vietas, kur tā atstāj Castel del Rio pašvaldību līdz satekai ar Firola upi, tālāk vijoties pa šo upi līdz Sillaro provinces nozīmes ceļam (Nr. 22) un pa šo ceļu līdz krustojumam ar Mediana Montana provinces nozīmes ceļu (Nr. 24), un visbeidzot — pa šo ceļu līdz robežai ar Fontanelice pašvaldību;

— daļa no Borgo Tossignano pašvaldības šādās robežās: no robežas ar Ravennas provinci un Fontanelice pašvaldību, robežlīnijai vijoties pa minētās pašvaldības robežu līdz Sgarba upei un tālāk līdz Tramusasso aizai; tālāk tā virzās pa mūļu taku, kas iet caur Le Banzole apvidu, līdz sasniedz robežu ar Ravennas provinci.

Produkta atlasīšana, šķirošana pēc izmēra un mērcēšana aukstā un/vai karstā ūdenī ir jāveic šādu pašvaldību teritorijā: Castel del Rio, Fontanelice, Casalfiumanese, Borgo Tossignano un Imola (Boloņas provincē).

5. Saikne ar ģeogrāfisko apgabalu

Šis nosaukums tiek reģistrēts, pamatojoties uz tā reputāciju: gadsimtiem ilgi šo kastaņu audzēšanai Castel del Rioapgabalā un blakus esošo pašvaldību teritorijās ir bijusi noteicošā loma, kas ne tikai veidoja vietējo ainavu, bet arī ekonomiku un sociālās attiecības. Viduslaikos La Massa pilsēta, kas mūsdienās pazīstama kā Castel del Rio, attīstījās par tirdzniecības centru, nomainot savu nosaukumu uz Marcatale (tā pilsēta tika dēvēta dažādos 15. gs. dokumentos, kas atrasti netālu esošajā Imola pilsētā, lai gan ir zināms, ka šāds vietas nosaukums tika izmantots jau 14. gs.) un turpmākajā periodā nostiprinot savu reputāciju kā dzīvīgai preču maiņas vietai. Jau 17. gs. sākumā Rodrigo Alidosi (1589.–1623.), Castel del Rio priekšstāvis, apgalvoja, ka pilsētā “katru nedēļu tika rīkots visskaistākais tirgus Romanjā”. Viens piemērs, ka apliecina apgabala seno un dziļi iesakņoto kastaņu audzēšanas un tirgošanas arodu, ir 1618. gadā sagatavotais ziņojums, kurš tika atrasts Florences Valsts arhīvos un kurā citu interesantu faktu starpā ir minēts, ka “trešdienās tur tiek rīkots tirgus, kur pulcējas lieli ļaužu pūļi no apkārtējām teritorijām (..), un arī kastaņi, kuri tiek eksportēti lielos daudzumos, tiek notīrīti, izkaltēti un pēc tam lielākā daļa samalti, un, pateicoties to teicamajai reputācijai, kastaņus vienmēr var pārdot par nedaudz augstāku cenu nekā kviešus”. Arī daudzi citi dokumenti parāda, cik nozīmīga gadsimtiem ilgi vietējiem iedzīvotājiem ir bijusi kastaņu audzēšana, piemēram, 1694. gadā sastādītais un gubernatora Antonio Maria Manzoni parakstītais “Edikts par kastaņu apgriešanu” (Editto sopra l’incisione dei castagni), kas saglabājies Castel del Rio pašvaldības arhīvos. Šajā dokumentā ir ietverta virkne noteikumu par kastaņu apgriešanu, tādējādi atceļot un aizstājot iepriekšējo tekstu, kas tika izdots 1584. gadā. Jau no pirmajiem šā dokumenta vārdiem (“Tā kā kastaņu augļi nodrošina lielu daļu Castel del Rio apgabala ienākumu...”) ir saprotams, cik nozīmīga šī nodarbošanās jau tajā laikā bija attiecīgajā teritorijā. Castel del Rio vēlāk radās nepieciešamība rudens periodā rīkot tirgu trīs reizes nedēļā; tā bija vienīgā no pilsētām, kas atradās ielejā, augšup pa straumi no Imola, kura izmantoja šādu praksi, kas dokumentēta jau ar 19. gs. pirmajām desmitgadēm. Laika posmā no 1829. gada līdz 1882. gadam tika izbūvēts kalnu ceļš gar ieleju un ierīkots dzelzceļš; tas palielināja produkta izplatību visā Itālijā un ārpus tās, nostiprinot tā nozīmi vietējā apgabalā, kurā arvien plašāk sāka audzēt šo kultūraugu. Pati pirmā uzskaite kastaņu audžu teritorijā tika veikta 1885. gadā, kad Castel del Rio pilsētas mērs, izpildot Ravennas prefekta prasību, nosūtīja ziņojumu par vietējo lauksaimniecības produkciju, kurā redzams, ka no 3 900 ha apstrādātās zemes 40 %, t. i., 1 450 ha aizņēma kastaņu plantācijas. Turpmākajos gados kastaņi turpināja ieņemt ļoti nozīmīgu vietu apgabala ekonomikā, kā to norādījis vietējais vēsturnieks Giuseppe Fortunato Cortini, kurš 1932. gadā rakstīja, ka “Castel del Rio tradicionālais produkts ir tās kastaņi, kas tiek augsti novērtēti arī ārzemju tirgos”. Visbeidzot, ir vērts pieminēt atjaunoto kastaņu festivālu, kas kopš 1946. gada katru oktobri tiek organizēts Castel del Rio ar dažādiem pasākumiem, tostarp tradicionālo kastaņu tirgu, produktu demonstrējumiem, kā arī tehniskajām konferencēm un lekcijām.

“Marrone di Castel del Rio” labo reputāciju, kas pakāpeniski nostiprinājusies dažu pēdējo 20. gs. un 21. gs. desmitgažu laikā, apliecina tas, cik bieži produkts tiek pieminēts dažādās publikācijās par ēdiena un vīna garšu atklāšanas maršrutiem, kas tiek izstrādāti ražošanas apgabalos. Piemēram, var atrast informāciju, ka “Castel del Rio ir izslavēta ar tās vārdā nosauktajiem kastaņiem, kurus godina, katru gadu oktobrī organizējot festivālu” (teksta citāts no apvienības Strada dei Vini e dei Sapori — Colli d’Imola (Vīna un garšu maršruts — Colli d’Imola) publicētajām skrejlapām); šajā festivālā produkts tiek cildināts kā pilsētas “dārgums” (teksta citāts no Emīlijas-Romanjas Lauksaimniecības departamenta Produktu popularizēšanas dienesta 2008. gadā publicētā apraksta Sapori e valori — Emilia Romagna (Garšas un vērtības — Emīlija-Romanja)). Kastaņi tiek dēvēti arī par “delikatesi”, kas “uzplaukusi ideālajā vidē, ko nodrošina Castel del Rio” (citāts no brošūras I sapori dell’Emilia Romagna si esaltano in autunno (Emīlijas-Romanjas raksturīgās garšas ienākas rudenī)). Saskaņā ar citu publikāciju “kastaņu ražas noslēgumu Castel del Rio katru gadu atzīmē ar tradicionālo kastaņu tirgu, izstādēm, tehniskajām konferencēm, lekcijām un ekskursijām, kas tiek organizētas pa izglītojošo “kastaņu taku” un uz kastaņu audzēm”. Šajā pašā publikācijā ir papildināts, ka “dažādos kulinārijas stendos, kā arī vietējos restorānos un ēdnīcās var nogaršot apgabala tradicionālos ēdienus, kas pagatavoti no “Marrone di Castel del Rio”” (Qualiguida — Itinerario ristoranti DOP (Kvalitatīvo produktu ceļvedis — ACVN restorānu maršruts), 2011). “Marrone di Castel del Rio” ir ietverti arī “neapšaubāmi izcilo garšu maršrutā, kurā iekļauti daudzi tipiskie produkti”; tā apraksts atrodams publikācijā (Agriturismo e dintorni, 2014–2015 (Lauku tūrisma uzņēmumi un to apkārtne, 2014.–2015.), Pārtikas ilgtspējas, agrovides un enerģētikas aģentūra, 2014), kurā uzsvērts arī Castel del Rio kastaņu nozīmīgums, paskaidrojot, ka “izcilākais vietējais produkts ir “Marrone di Castel del Rio”, kuri no plašāk pazīstamajām kastaņu šķirnēm atšķiras ar savu izmēru, kā arī saldāku un izteiksmīgāku garšu (..). Palazzo Alidosi pilī pat atrodas kastaņiem veltīts muzejs (Museo del Castagno). Katru gadu oktobrī tiek rīkots kastaņu festivāls “La Sagra del Marrone”” (Viaggi golosi in Emilia Romagna — Guida ai tesori enogastronomici (Gardie ceļojumi Emīlijas-Romanjas apkārtnē — reģionālo delikatešu ceļvedis), Emīlijas-Romanjas Tūrisma aģentūra, 2010). Muzejs ir pieminēts arī citās publikācijās: “daļā no Palazzo Alidosi pils, kura atrodas Castel del Rio — kastaņu pilsētā, ir ierīkots muzejs, kas veltīts augsti novērtētajiem kastaņiem”, tostarp “gardajiem “Marrone di Castel del Rio”” (Musei del Gusto dell’Emilia-Romagna — Un viaggio tra storia, testimonianze e curiosità (Emīlijas-Romanjas gardēžu muzeji — ceļojums vēsturē, iepazīstot vietējās liecības un interesantus faktus), Emīlijas-Romanjas Lauksaimniecības departaments). Tik tiešām ir rakstīts, ka “Castel del Rio apgabala un kastaņu vēsture ir cieši saistīta” (Agricoltura (Lauksaimniecība), 2017. gada jūnija pielikums, Emīlijas-Romanjas Lauksaimniecības, medību un zivsaimniecības departaments, 2017). To apliecina aizraujošs pētījums, saskaņā ar kuru “Itālijā ir saglabājušās un tiek audzētas simtiem kastaņu šķirnes; un pastāv viena, konkrēta šķirņu grupa, kuras pazīstamas ar nosaukumu marroni un kuras viennozīmīgi nodrošina labāko vietējo un Eiropas produkciju; jāpiemin vien (..) “Marrone di Castel del Rio” no Emīlijas-Romanjas provinces” (Il castagneto, risorsa paesaggistica ed economica delle aree rurali (Kastaņu audzes, lauku apvidu ainaviskais un ekonomiskais resurss), GAL Antola & Penna Leader s.r.l., 2001). Visbeidzot, produkts ir minēts nozīmīgākajās vīna un ēdiena enciklopēdijās, ierakstā par marrone atsaucoties uz “Marrone di Castel del Rio” kastaņu reputāciju (Cucina Garzanti kulinārā enciklopēdija no Le Garzantine krājuma, 2010). Dažos ceļvežos ir pat atsevišķi ieraksti par “Marrone di Castel del Rio”, kuros ir aprakstīti šie kastaņi (Dizionario delle cucine regionali italiane (Itālijas reģionālās gastronomijas vārdnīca), Slow Food, 2008) un ir apgalvots, ka tie ir “pazīstami jau kopš seniem laikiem” (La Cucina Italiana — Grande Dizionario Enciclopedico (Itālijas virtuve — Lielā enciklopēdija), Corriere della Sera, 2008).

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas konsolidētais teksts ir pieejams šādā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības, pārtikas un mežsaimniecības politikas ministrijas mājaslapu (www.politicheagricole.it), noklikšķinot uz “Qualità” (ekrāna augšdaļas labajā pusē), tad uz “Prodotti DOP IGP STG” (ekrāna kreisajā malā) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.